รายงาน  :  ภูมิปัญญาท้องถิ่น เกษตรอินทรีย์ประชารัฐ จ.อุดรธานี
ในปัจจุบันเรามักจะได้ยินคำว่า เกษตรอินทรีย์ กันบ่อยขึ้น  เพราะผู้ผลิตและผู้บริโภคเริ่มให้ความสำคัญของสุขภาพมากขึ้น   ซึ่งการใช้สารเคมีปลูกพืชในปริมาณที่มากและสะสมเป็นระยะเวลานาน   อาจส่งผลกระทบต่อทรัพยากรธรรมชาติและสิ่งแวดล้อม   เศรษฐกิจ   พัฒนาการของภูมิปัญญาท้องถิ่น และที่สำคัญที่สุด คือ กระทบต่อสุขภาพของเกษตรกรและผู้บริโภคจากสารพิษที่ตกค้างในผลผลิตทางการเกษตร  เช่น  การใช้ปุ๋ยเคมีและสารเคมีกำจัดศัตรูพืชในไร่นา  ทำให้เกษตรกรประสบปัญหาสุขภาพ  ลงทุนสูงแต่ผลผลิตที่ได้ไม่แน่นอนขึ้นอยู่กับสภาพแวดล้อม   สารเคมีที่ใช้ไปทำลายแมลงและสิ่งมีชีวิตตามธรรมชาติ  ส่งผลให้ระบบนิเวศไม่สมดุล


นายบัวผัน มุงเคน  หรือ พ่อบัวผัน  ประธานเครือข่ายเกษตรอินทรีย์ จังหวัดอุดรธานี  จึงได้มีแนวความคิดบุกเบิกการปลูกข้าวและการปลูกพืชผสมผสานแบบเกษตรอินทรีย์ขึ้นที่  66 หมู่ 5 บ้านหนองโสกดาว ตําบลโนนสูง อําเภอเมืองอุดรธานี จังหวัดอุดรธานี  โดยมีการรวมกลุ่มเกษตรกร ตําบลโนนสูง อําเภอเมืองอุดรธานี จังหวัดอุดรธานี เพื่อเรียนรู้วิธีการปลูกข้าวแบบเกษตรอินทรีย์ และการปลูกพืชผสมผสานแบบเกษตรอินทรีย์   โดยได้รับการสนับสนุนภาครัฐและภาคเอกชน อาทิ โครงการ 9101 ตามรอยเท้าพ่อ ภายใต้ร่มพระบารมี เพื่อพัฒนาเกษตรอย่างยั่งยืน   , กระทรวงเกษตรและสหกรณ์ , กระทรวงวิทยาศาสตร์และเทคโนโลยี  และประชารัฐจังหวัดอุดรธานี  เป็นต้น 

สำหรับความสำเร็จของเครือข่ายวิสาหกิจชุมชนเกษตรอินทรีย์จังหวัดอุดรธานี  นายบัวผัน  บอกว่า  ได้มีการปลูกข้าวที่เป็นเกษตรอินทรีย์ที่สร้างชื่อเสียงให้กับจังหวัดอุดรธานีหลายพันธุ์ด้วยกัน  อาทิ  ข้าวอิ่มสุข   ข้าวฮางงอก-ไร้เบอรี่  ข้าวฮางงอก-มันปู  และข้าว กข. 6 ราชินี   ทั้งนี้ วัตถุประสงค์ของเครือข่ายเกษตรอินทรีย์ จังหวัดอุดรธานี  เพื่อต้องการให้สมาชิกในกลุ่มซึ่งเป็นผู้ผลิตมีสุขภาพดี  บริโภคข้าวและผักที่ไม่มีสารพิษตกค้าง และที่สำคัญต้องการให้ผู้บริโภคได้บริโภคข้าวเกษตรอินทรีย์ ที่ไม่มีสารพิษตกค้างเช่นกัน อย่างไรก็ตาม จะมีการนำข้าวข้าวฮางงอก ไปต่อยอดการผลิตข้าวในรูปแบบเป็นผงชงดื่มเพื่อสุขภาพ แทนการดื่มกาแฟสำหรับคนรักสุขภาพได้ในอนาคต